## Uredba o unutarnjem ustrojstvu Ministarstva financija

### NN 96/1999 (22.9.1999.), Uredba o unutarnjem ustrojstvu Ministarstva financija

# VLADA REPUBLIKE HRVATSKE

Na temelju članka 60. stavaka 1. i 2. Zakona o sustavu
državne uprave (»Narodne novine«, br. 75/93, 92/96.
i 48/99.) i Uredbe o načelima za unutarnje ustrojstvo i
o radnom vremenu tijela državne uprave (»Narodne novine«,
br. 37/94. i 25/96.) Vlada Republike Hrvatske je na sjednici održanoj
2. rujna 1999. donijela

## UREDBU

### O UNUTARNJEM USTROJSTVU MINISTARSTVA FINANCIJA

Članak 1.

Ovom Uredbom se određuje unutarnje ustrojstvo Ministarstva
financija (u daljnjem tekstu: Ministarstvo), nazivi unutarnjih
ustrojstvenih jedinica odnosno upravnih organizacija u sastavu
Ministarstva i njihov djelokrug, način upravljanja tim
jedinicama i organizacijama, te okvirni broj državnih službenika
i namještenika u Ministarstvu.

I. UNUTARNJE USTROJSTVENE JEDINICE

Članak 2.

Za obavljanje poslova iz djelokruga Ministarstva ustrojavaju se
sljedeće unutarnje ustrojstvene jedinice:

1. Kabinet ministra

2. Ured tajnika Ministarstva

3. Uprava za makroekonomske analize i prognoze

4. Uprava za pripremu i konsolidaciju proračuna

5. Uprava za izvršavanje državnog proračuna

6. Uprava za državno računovodstvo

7. Uprava za upravljanje gotovinom i javnim dugom

8. Uprava za međunarodne financijske odnose

9. Uprava za gospodarstvo

10. Uprava za financijski sustav i tržište kapitala

11. Uprava za informatizaciju i nabavu.

II. UPRAVNE ORGANIZACIJE U SASTAVU MINISTARSTVA

Upravne organizacije u sastavu Ministarstva jesu:

1. Porezna uprava

2. Carinska uprava

3. Financijska policija

4. Devizni inspektorat.

III. DJELOKRUG UNUTARNJIH USTROJSTVENIH JEDINICA I NAČIN
UPRAVLJANJA

Članak 3.

U Kabinetu ministra obavljaju se protokolarni poslovi za ministra
i njegova zamjenika, poslovi u svezi s realizacijom programa aktivnosti
ministra i njegova zamjenika, poslovi u svezi s odnosima sa sredstvima
javnog priopćavanja, osiguranja pravodobne dostave materijala
za Vladu Republike Hrvatske i Hrvatski državni sabor, poslovi
pribavljanja dokumentacije i materijala od uprava i upravnih organizacija
u sastavu Ministarstva te drugi stručni i administrativni
poslovi.

Članak 4.

Ured tajnika Ministarstva usklađuje rad u Ministarstvu na
izradi nacrta zakona i drugih propisa iz djelokruga Ministarstva,
izrađuje prijedlog plana rada Ministarstva, na temelju nacrta
planova rada uprava i upravnih organizacija u sastavu Ministarstva,
vodi brigu o stanju kadrova u Ministarstvu te predlaže planove
stručnog usavršavanja i osposobljavanja državnih
službenika i namještenika Ministarstva, izrađuje
izvješća o ostvarivanju plana rada, te obavlja i druge
poslove koje mu odredi ministar.

U Uredu tajnika Ministarstva ustrojavaju se:

1. Odjel za pravne, organizacijske i kadrovske poslove

2. Odjel za stručno usavršavanje i osposobljavanje
kadrova.

Članak 5.

Uprava za makroekonomske analize i prognoze obavlja poslove koji
se odnose na analize i prognoze makroekonomskih kretanja, koji
su temelj za utvrđivanje fiskalne politike i izradu državnog
proračuna, te obavlja i druge poslove koje joj odredi ministar.

U Upravi za makroekonomske analize i prognoze ustrojavaju se:

1. Odjel za makroekonomske analize

2. Odjel za makroekonomske prognoze.

Članak 6.

Uprava za pripremu i konsolidaciju proračuna izrađuje
osnove za financiranje javnih potreba i nacrt proračuna
i izvanproračunskih fondova i lokalnih proračuna,
obavlja računske i administrativne poslove, te vodi dokumentaciju
o donošenju proračuna, surađuje s ministarstvima
i drugim državnim tijelima na izradi proračuna, izrađuje
konsolidaciju proračuna, daje mišljenja na zakonske
i druge propise koji imaju utjecaja na proračun, obavlja
konsolidaciju javne potrošnje, izrađuje mjesečna,
tromjesečna i godišnja izvješća javne potrošnje,
predlaže zakone o oblasti lokalne samouprave. Prati, proučava
i izrađuje prijedlog sustava financiranja javnih potreba i
jedinica lokalne uprave i samouprave, predlaže i obračunava
dopunska sredstva jedinicama lokalne uprave i samouprave, te obavlja
i druge poslove koje joj odredi ministar.

U Upravi za pripremu i konsolidaciju proračuna ustrojavaju
se:

1. Odjel za pripremu proračuna

2. Odjel za konsolidaciju proračuna

3. Odjel za izvanproračunske fondove i lokalne proračune

4. Odjel za ocjenu kapitalnih projekata.

Članak 7.

Uprava za izvršavanje državnog proračuna izrađuje
nacrt završnog računa državnog proračuna,
izrađuje nacrt završnog računa proračunske
rezerve, izrađuje dinamički plan izvršavanja državnog
proračuna, izvršava državni proračun,
te obavlja administrativne poslove u svezi izvršavanja državnog
proračuna, obavlja poslove proračunske kontrole
radi osiguranja zakonitog i svrhovitog korištenja proračunskih
sredstava, prati i daje mišljenja na zakonske i druge propise
koji imaju utjecaj na izvršavanje državnog proračuna
te obavlja i druge poslove koje joj odredi ministar.

U Upravi za izvršavanje državnog proračuna ustrojavaju
se:

1. Odjel za izvršavanje državnog proračuna

2. Odjel proračunskog nadzora.

Članak 8.

Uprava za državno računovodstvo određuje državne
računovodstvene standarde, sastavlja računski plan,
vodi glavnu knjigu državne riznice, priprema statističke
podatke, sastavlja financijske izvještaje te obavlja i druge
poslove koje joj odredi ministar.

U Upravi za državno računovodstvo ustrojavaju se:

1. Odjel za računovodstvene standarde

2. Odjel glavne knjige državne riznice.

Članak 9.

Uprava za upravljanje gotovinom i javnim dugom upravlja proračunskim
ulaganjima, izrađuje izvješća o kratkoročnim
financijskim potrebama, prati bilance prihoda, rashoda i gotovinskih
sredstava, priprema i ažurira prognoze o novčanim
tijekovima, priprema prognoze primitaka na državni račun,
programira vanjsko i domaće zaduženje, priprema i vodi
evidenciju o emisiji državnih vrijednosnih papira, određuje
granice mogućih plaćanja u skladu s raspoloživim
sredstvima, registrira neposredne i uvjetne obveze države,
priprema prognoze o visini i otplatama domaćih i vanjskih
dugova te vodi brigu o njihovim pravodobnim otplatama, evidentira
i vodi brigu o zajmovima koje daje država, vodi registar
državne aktive te obavlja druge poslove koje joj odredi ministar.

U Upravi za upravljanje gotovinom i javnim dugom ustrojavaju se:

1. Odjel za upravljanje gotovinom

2. Odjel za upravljanje javnim dugom.

Članak 10.

Radi usklađenog obavljanja poslova što se odnose na izvršavanje
državnog proračuna, državno računovodstvo,
te upravljanje gotovinom i javnim dugom, Uprava za izvršavanje
državnog proračuna, Uprava za državno računovodstvo
i Uprava za upravljanje gotovinom i javnim dugom djeluju u okviru
Državne riznice, kojom neposredno upravlja ministar financija.

Članak 11.

Uprava za međunarodne financijske odnose priprema nacrte zakonskih
i drugih propisa koji se odnose na financijske odnose s inozemstvom,
obavlja poslove koji proizlaze iz multilateralne i bilateralne
financijske i kreditne suradnje s međunarodnim i regionalnim
financijskim institucijama, inozemnim vladama i komercijalnim
bankama, priprema osnove za vođenje pregovora za zaključivanje
i korištenje inozemnih kredita i drugih financijskih aranžmana,
priprema prijedloge odluka o izdavanju jamstva po inozemnim kreditima,
prati i analizira zaduženja u inozemstvu, obavlja operativne
poslove u svezi sa članstvom Republike Hrvatske u međunarodnim
financijskim organizacijama, obavlja poslove koji se odnose na
poticanje stranih ulaganja, prati provedbu projekata međunarodne
tehničke pomoći, daje mišljenja na zakonske
i druge propise koji imaju utjecaj na financijske odnose s inozemstvom
te obavlja i druge poslove koje joj odredi ministar.

U Upravi za međunarodne financijske odnose ustrojavaju se:

1. Odjel za odnose s međunarodnim financijskim organizacijama

2. Odjel za bilateralne financijske odnose i poticanje stranih
ulaganja.

Članak 12.

Uprava za gospodarstvo prati donošenje, te, po potrebi, sudjeluje
u izradi programa izgradnje i obnove gospodarskih objekata, prati
realizaciju gospodarskih programa, prikuplja podatke, prati, analizira
i nadzire poslovanje trgovačkih društava i javnih
poduzeća od državnog interesa, te drugih subjekata
čije poslovanje ima utjecaj na ukupna gospodarska kretanja
u Republici Hrvatskoj i planiranje proračunskih prihoda,
te predlaže odnosno sudjeluje u predlaganju mjera za njihovo
uspješno poslovanje, sustavno prati posljedice elementarnih
nepogoda, ratnih razaranja, vodi registar koncesija i prati stanje
u svezi s koncesijama, prati i daje mišljenja na zakonske
i druge propise koji imaju utjecaj na gospodarstvo ili obveze
iz državnog proračuna te obavlja i druge poslove koje
joj odredi ministar.

U Upravi za gospodarstvo ustrojavaju se:

1. Odjel za analizu stanja trgovačkih društava i javnih
poduzeća od državnog interesa

2. Odjel za elementarne nepogode i ratne štete

3. Odjel za praćenje koncesija, razvojnih poticaja i restrukturiranja
gospodarstva.

Članak 13.

Uprava za financijski sustav i tržište kapitala izrađuje
odnosno sudjeluje u izradi nacrta zakona i provedbenih propisa
iz područja bankarskog i deviznog sustava, sustava osiguranja
i platnog prometa, analizira i predlaže mjere za poboljšanje
tih sustava, donosi rješenja te izdaje odobrenja i suglasnosti
za obavljanje pojedinih poslova iz djelokruga Uprave, a obavlja
i druge poslove koje joj odredi ministar.

U Upravi za financijski sustav i tržište kapitala ustrojavaju
se:

1. Odjel za sustav banaka

2. Odjel za sustav stambenih štedionica i štedno-kreditnih
zadruga

3. Odjel za sustav osiguranja

4. Odjel za devizni sustav

5. Odjel za sustav platnog prometa.

Članak 14.

Uprava za informatizaciju i nabavu obavlja poslove koji se odnose
na informatizaciju Ministarstva, koordinaciju uspostave informatičkog
sustava Ministarstva i upravnih organizacija u sastavu Ministarstva,
obavlja poslove u svezi s nabavom i izvođenjem radova u skladu
sa zakonom i obavlja opće, tehničke i pomoćne
poslove, kao i druge poslove koje joj odredi ministar.

U Upravi za informatizaciju i nabavu ustrojavaju se:

1. Odjel za informatizaciju

2. Odjel za nabavu

3. Odjel za izgradnju i održavanje objekata

4. Odjel za računovodstvene poslove

5. Odjel za opće, tehničke i pomoćne poslove.

Članak 15.

Radom uprave upravlja pomoćnik ministra.

Ostalim unutarnjim ustrojstvenim jedinicama upravljaju čelnici
utvrđeni Uredbom o načelima za unutarnje ustrojstvo
i o radnom vremenu tijela državne uprave (»Narodne novine«,
broj 37/94. i 25/96.).

Odredbe stavka 2. ovoga članka odnose se i na upravne organizacije
u sastavu Ministarstva, osim kada je njihovo unutarnje ustrojstvo
posebnim propisom drugačije uređeno.

IV. DJELOKRUG UPRAVNIH ORGANIZACIJA U SASTAVU MINISTARSTVA
I NAČIN UPRAVLJANJA

Članak 16.

Porezna uprava je jedinstvena samostalna upravna organizacija
u sastavu Ministarstva koja organizira, koordinira, prati i nadzire
naplatu proračunskih prihoda, prikuplja, evidentira i obrađuje
podatke bitne za razrez i plaćanje poreza, pristojbi i drugih
proračunskih prihoda, utvrđuje porezne obveze pravnih
i fizičkih osoba, provjerava ispravnost i potpunost podnijetih
poreznih prijava, obavlja nadzor pravilnosti i pravodobnosti obračunavanja
i naplate poreznih obveza, utvrđuje povrede poreznih propisa
te vodi prekršajni postupak, evidentira i obrađuje podatke
o obračunatim i naplaćenim porezima, prati i analizira
primjenu poreznih propisa i funkcioniranje poreznog sustava,
prisilno naplaćuje poreze, pristojbe i druge proračunske
prihode, sustavno prati rad subjekata koji se bave organizacijom
igara na sreću i zabavnim igrama, osigurava prikupljanje
i automatsku obradu podataka o proračunskim prihodima putem
jedinstvenog informacijskog sustava, te se brine o razvoju i unapređenju
poreznog sustava, a obavlja i druge poslove koje odredi ministar.

Članak 17.

Porezna uprava poslove iz svog djelokruga obavlja u Središnjem
uredu u Zagrebu i područnim uredima i županijama,
odnosno Gradu Zagrebu, koji u svom sastavu imaju ispostave područnih
ureda.

U Središnjem uredu Porezne uprave ustrojavaju se:

1. Služba za normativnu djelatnost

2. Služba za upravni postupak drugog stupnja

3. Služba za informacijski sustav, organizaciju, analize
i prognoze

4. Služba za nadzor

5. Služba za igre na sreću

6. Služba za zajedničke i opće poslove.

U područnom uredu Porezne uprave ustrojavaju se:

1. Odjel za utvrđivanje i naplatu poreza

2. Odjel za nadzor

U ispostavi područnog ureda ustrojavaju se:

1. Odsjek za prijave, utvrđivanje, evidentiranje i naplatu
poreza

2. Odsjek za nadzor

3. Odsjek za prekršajni postupak i zajedničke poslove.

Članak 18.

Poreznom upravom upravlja ravnatelj, koji je ujedno i čelnik
Središnjeg ureda Porezne uprave.

Pomoćnici ravnatelja upravljaju radom službi u Središnjem
uredu.

Radom područnog ureda Porezne uprave upravlja pročelnik.

Voditelj ispostave upravlja radom ispostave područnog ureda.

U pojedinim unutarnjim ustrojstvenim jedinicama ispostave područnog
ureda upravljaju:

1. u odsjeku - voditelj odsjeka

2. u pododsjeku - voditelj pododsjeka

3. u odjeljku - voditelj odjeljka.

Članak 19.

Carinska uprava je jedinstvena upravna organizacija u sastavu
Ministarstva koja priprema i predlaže sustavna rješenja
i mjere tekuće ekonomske politike na području carinskog
sustava, sustava carinske i izvancarinske zaštite te ustrojstva
slobodnih carinskih zona, organizira i nadzire rad carinske službe,
prati i obrađuje podatke o izvozu i uvozu i izvješćuje
o pitanjima iz djelokruga carinske službe, ustrojava i prati
funkcioniranje carinskog informacijskog sustava, obavlja carinski
nadzor i carinjenje robe, kontrolu u međunarodnom putničkom
prometu s inozemstvom, spriječava i otkriva carinske i
devizne prekršaje, kaznena djela i privredne prijestupe,
vodi upravni i prekršajni postupak, surađuje s inozemnim
carinskim službama i međunarodnim organizacijama u rješavanju
carinskih pitanja, te obavlja i druge poslove koje joj odredi
ministar.

Članak 20.

U Carinskoj upravi ustrojava se Središnji ured s ovim unutarnjim
ustrojstvenim jedinicama:

1. Ured ravnatelja

2. Služba za normativnu djelatnost i drugostupanjski postupak

3. Služba za carinsku vrijednost, carinsku tarifu, analize
i laboratorij

4. Služba za reviziju, nadzor i suzbijanje krijumčarenja

5. Služba za međunarodnu carinsku suradnju

6. Služba za planiranje, razvoj, izgradnju, održavanje
i informatizaciju

7. Služba za unutarnji nadzor

8. Služba za opće, kadrovske, organizacijske i materijalno-
financijske poslove.

Članak 21.

Poslove carinske službe obavljaju carinarnice, te carinske
ispostave i carinski odjeljci koji se osnivaju u sjedištu
ili izvan sjedišta carinarnice.

U carinarnici se ustrojava:

- odjel za carinsko-upravni postupak,

- odjel za carinsko-prekršajni postupak,

- odjel za kontrolu i carinsku vrijednost,

- odjel za carinsku tarifu i carinski laboratorij,

- odjel pripreme za AOP,

- odjel za financijsko-materijalne i opće kadrovske poslove.

Članak 22.

Carinskom upravom upravlja ravnatelj.

Pomoćnici ravnatelja upravljaju radom službi u Carinskoj
upravi.

Radom carinarnice upravlja pročelnik, kojeg imenuje ministar
financija na prijedlog ravnatelja Carinske uprave.

Predstojnik upravlja radom carinske ispostave, a voditelj odjeljkom
carinske ispostave.

Članak 23.

Financijska policija je upravna organizacija u sastavu Ministarstva
koja obavlja nadzor zakonitosti, ispravnosti i pravodobnosti obračuna
i uplate državnih prihoda, prihoda jedinica lokalne samouprave
i uprave kao i prihoda posebnih izvanproračunskih fondova,
te obavlja i druge poslove koje joj odredi ministar.

Članak 24.

Financijska policija poslove iz svoga djelokruga obavlja u:

1. Centralnoj službi u Zagrebu

2. postajama Financijske policije u županijama.

U Centralnoj službi Financijske policije ustrojavaju se:

1. Ured glavnog inspektora

2. Služba za nadzor materijalno-financijskog poslovanja (s
odjelima)

3. Služba za upravno-pravne i zajedničke poslove (s
odjelima).

4. Služba za unutarnji nadzor.

U postaji Financijske policije za Zagrebačku županiju
i Grad Zagreb ustrojavaju se:

1. Odsjek za nadzor pravnih i fizičkih osoba (tri odsjeka)

2. Odsjek za nadzor financijskih institucija

3. Odsjek za upravno-pravne i opće poslove (s pododsjecima)

U postaji Financijske policije za Primorsko-goransku, Splitsko-dalmatinsku,
Osječko-baranjsku i Istarsku županiju ustrojavaju
se:

1. Odsjek za nadzor pravnih i fizičkih osoba

2. Odsjek za nadzor financijskih institucija

3. Odsjek za upravno-pravne i opće poslove (s odsjecima).

Članak 25.

U Centralnoj službi Financijske policije ustrojava se Ured
za sprječavanje pranja novca (u daljnjem tekstu: Ured),
koji obavlja poslove utvrđene Zakonom o sprječavanju
pranja novca (»Narodne novine«, br. 69/97.), kao i druge
poslove koje mu odredi ministar financija.

U Uredu se ustrojavaju:

1. Odjel za informatiku, analitiku i nadzor

2. Odjel za sumnjive transakcije i međunarodnu suradnju.

Članak 26.

Glavni inspektor Financijske policije pomaže ministru financija
u upravljanju Financijskom policijom.

Glavni inspektor ima pomoćnike, koji upravljaju službama
i Uredom, a imenuje ih i razrješava ministar financija na
prijedlog glavnog inspektora Financijske policije.

Radom postaje Financijske policije upravlja načelnik postaje,
koji ima zamjenika.

Članak 27.

Uredom upravlja predstojnik, kao pomoćnik glavnog inspektora,
kojeg imenuje ministar financija na prijedlog glavnog inspektora
Financijske policije.

Predstojnik Ureda ima pomoćnika, kojeg imenuje ministar
financija na prijedlog predstojnika uz prethodnu suglasnost glavnog
inspektora.

Članak 28.

Na položaj predstojnika Ureda i pomoćnika predstojnika
može se imenovati državni službenik koji je postavljen
ili je ispunio uvjete za postavljenje u zvanje višeg inspektora.

Članak 29.

Položaj predstojnika Ureda razvrstava se od V. do III. platnog
razreda, a pomoćnika predstojnika od VI. do III. platnog
razreda, čije su vrijednosti izražene u koeficijentima
u Zakonu o državnim službenicima i namještenicima
i o plaćama nositelja pravosudnih dužnosti.

Članak 30.

Devizni inspektorat je upravna organizacija u sastavu Ministarstva
koji obavlja inspekcijski nadzor i vodi prekršajni postupak
u prvom stupnju u oblasti deviznog i vanjskotrgovinskog poslovanja
te kreditnog poslovanja s inozemstvom, te obavlja i druge poslove
koje mu odredi ministar.

U Deviznom inspektoratu ustrojavaju se:

1. Odjel devizne i vanjskotrgovinske kontrole

2. Odjel za devizne prekršaje

3. Pododsjek za opće, tehničke i pomoćne poslove.

Članak 31.

Deviznim inspektoratom upravlja glavni devizni inspektor.

V. OKVIRNI BROJ DRŽAVNIH SLUŽBENIKA I NAMJEŠTENIKA

Članak 32.

Okvirni broj državnih službenika i namještenika
potrebnih za obavljanje poslova iz djelokruga Ministarstva određuje
se u Tablici, koja je sastavni dio ove Uredbe i ne objavljuje
se u »Narodnim novinama«.

Članak 33.

Na temelju odluke ministra financija pojedini državni službenici
s posebnim ovlastima i odgovornostima mogu se primiti u Ministarstvo
bez natječaja.

VI. PRIJELAZNE I ZAVRŠNE ODREDBE

Članak 34.

Pravilnikom o unutarnjem redu Ministarstva utvrdit će se
broj potrebnih državnih službenika i namještenika
s naznakom njihovih osnovnih poslova i zadaća i stručnih
uvjeta potrebnih za njihovo obavljanje, njihove ovlasti i odgovornosti,
način upravljanja, te druga pitanja od značaja za
rad Ministarstva koja nisu uređena ovom Uredbom.

Pravilnikom iz stavka 1. ovog članka mogu se utvrditi i
druge unutarnje ustrojstvene jedinice u sastavu jedinica i upravnih
organizacija određenih ovom Uredbom.

Ministar financija će Pravilnik o unutarnjem redu Ministarstva
uskladiti s odredbama ove Uredbe u roku 30 dana od dana stupanja
na snagu ove Uredbe.

Članak 35.

Danom stupanja na snagu ove Uredbe prestaje važiti Uredba
o unutarnjem ustrojstvu Ministarstva financija klasa: 023-01/94-01/08,
urbroj: 5030105-94 od 27. rujna 1994. s izmjenama i dopunama pod
istom klasom, urbroj: 5030105-95-2 od 4. svibnja 1995. i urbroj:
5030115-97-1 od 4. prosinca 1997.

Članak 36.

Ova Uredba stupa na snagu osmog dana od dana objave u »Narodnim
novinama«.

Klasa: 023-03/99-01/07
Urbroj: 5030115-99-1
Zagreb, 2. rujna 1999.

Predsjednik
**mr. Zlatko Mateša,** v. r.

Uredba, NN 96/1999-1624